Rus amaldorlarining chet elda mulklari yo'qligini aytgan Medvedev, oltinchi sanktsiyalar paketi va “hushyorlashayotgan” Polsha

Rossiya qo'shinlarining Ukraina hududlariga bostirib kirishi ortidan boshlangan urush 24 fevraldan buyon davom etmoqda. Quyida 31 may kuni sodir bo'lgan mojaroga aloqador asosiy yangiliklarni taqdim etamiz.
Polsha Rossiyaning ehtimoliy hujumiga qarshi mudofaa xarajatlarini oshirishni rejalashtirmoqda. Bu haqda mamlakat prezidenti Anjey Duda “CNN” telekanaliga bergan intervyusida aytib o'tdi.
Dudaning so'zlariga ko'ra, Polshaning Rossiya bilan uzoq tarixi tufayli ko'plab polyaklar hozir xavotirda. Mamlakat Ukraina bilan umumiy chegaraga ega va avvalroq rus qo'shinlari mamlakatdan bir necha mil uzoqlikda raketa hujumini boshlagan.
“Polsha jamiyati Rossiyadan qo'rqishi haqida hech qanday shubha yo'q”, — degan u.
Hozir mamlakat mudofaasini kuchaytirmoqda, hukumat qurolli kuchlari sonini ham oshirishni rejalashtirmoqda. Duda Polsha Shimoliy Atlantika shartnomasining 5-moddasiga muvofiq o'z davlatini himoya qilishda AQShga tayanmaslikka intilishini qayd etgan.
“Qachonki biz kuchaysak, ular bizga hujum qilishdan qo'rqadi”, — degan Duda.
Rossiya va Ukraina muzokaralari hozirda siyosiy-diplomatik tomondan to'xtatilgani va gumanitar jihatdan esa ishlayotgani ma'lum bo'ldi. Bu haqda “Ukrinform” xabar berdi.
Ta'kidlanishicha, muzokaralarning hozirgi xolati bo'yicha ma'lumotni Ukraina prezidenti devoni rahbari maslahatchisi Mixail Podolyak bergan.
“Bugungi kunda muzokaralar jarayoni siyosiy-diplomatik qismda to'xtatilgan. Gumanitar bo'limda u ishlamoqda, chunki asirlar almashinuvi, gumanitar yo'laklar, aholimizni evakuatsiya qilishga urinishlar mavjud.
Nega siyosiy-diplomatik muzokara to'xtatildi? Chunki muzokara nafaqat jang maydonida, balki umuman olganda real dunyoda sodir bo'layotgan voqealar: sanktsiyalar, mavqe, sheriklik o'rtasidagi masalalarga bog'liq. Rossiya bularning barchasiga yetarlicha e'tibor qaratmaydi. Bu fenomen ham darsliklarga kiritiladi”, — degan Podolyak.
Uning so'zlariga ko'ra, Rossiya hozir yaratilgan voqelikda yashamoqda va shuning uchun dunyoda sodir bo'layotgan voqealarni mutlaqo adekvat idrok etmayapti.
“Ular haqiqatan ham ‘Ukraina shaharlarini ozod qilayotganiga, bir vaqtning o'zida minglab odamni o'ldirayotganiga’ ishonadi. Ular buni chin dildan to'g'ri ish deb biladi. Shuning uchun ular muzokara jarayoniga kelganda, albatta, adekvat odamlar bilan muloqot qila olmaydi.
Chunki muzokara pozitsiyani berish, bahslashish, uni ob'ektivlashtirishni o'z ichiga oladi. Agar o'z xayollarida yashaydigan odam qarshingizda o'tirsa, u sizning so'zlaringizni tushunolmaydi. Shizofreniya holatiga biroz berilib ketgan odamga esa harakatlarining ob'ektiv oqibatlarini tushuntirib bera olmaysiz”, —degan Podolyak.
Evropa Ittifoqi davlatlari rahbarlari 30 may kuni Rossiya neftini import qilishni qisman taqiqlash va Sberbankni SWIFT tizimidan uzishni nazarda tutuvchi Rossiyaga qarshi sanktsiyalarning oltinchi paketi bo'yicha kelishib oldi. Bu haqda “Bloomberg” xabar berdi.
Evropa Kengashi prezidenti Sharl Mishel Bryusseldagi sammit chog'ida bu bo'yicha ma'lumot bergan. Neft embargosi Rossiya neft importining 75 foizdan ortig'iga ta'sir qiladi. Bu unga urushda harbiy mashinalar uchun mablag' manbasini to'xtatishi aytilgan. 2022 yil oxiriga kelib, Rossiyadan Evropaga neft importining 90 foizi embargo ostida qoladi.
Evropa rasmiylari va diplomatlar texnik tafsilotlar bo'yicha haligacha kelisha olishmagan va sanktsiyalar 27 davlat tomonidan rasman qabul qilinishi kerak. Buning uchun 1 iyun, chorshanba kuni bo'lib o'tadigan elchilar yig'ilishi tashkil etiladi.
Dengiz orqali tashiladigan neft sanktsiyalar ostida qoladi — Evropa Ittifoqi Vengriya qaram bo'lgan “Drujba” neft quvuri orqali Rossiya energiyasi importiga to'sqinlik qilmaslikka qaror qilgan. Aynan Budapesht o'tgan oy davomida embargoga qarshilik ko'rsatgan, chunki u mamlakatga energiya ta'minoti uzilib qolmasligi uchun kafolat izlagan. Shunga qaramay, Vengriya Evroittifoq rahbarlaridan quvurlarning ishlashida uzilishlar yuz bergan taqdirda xomashyo yetkazib berishning muqobil usulini qo'lga kiritishi mumkinligi haqida kafolat olgan.
Shu tariqa yirik “Drujba” quvuri orqali Markaziy Evropaga neft yetkazib berish Vengriya va dengizga chiqa olmaydigan boshqa mamlakatlarning energiya ehtiyojlarini qondiradigan texnik yechim topilmaguncha to'xtatilmaydi.
Dmitriy Medvedev G'arb sanktsiyalari haqida yana bir post yozdi. Siyosatchi o'zi fikrlarini odatdagidek o'zining Telegram kanalida qoldirgan.
Postda Medvedev sanktsiyalar “Rossiya xalqiga qarshi qaratilgan”ini ta'kidlagan. Shuningdek, Rossiya xavfsizlik Kengashi raisi o'rinbosarining fikricha, sanktsiyalar prezidentni, mamlakatning siyosiy va harbiy rahbariyatini jazolay olmaydi, chunki Rossiya elitasi vakillarining hech biri “chet elda mulkka, hisoblarga va muhim manfaatlarga ega emas”. Medvedov bundan tashqari, katta biznes uchun sanktsiyalar halokatli bo'lmasligini va bundan ko'proq oddiy fuqarolar jabr ko'rishini aytgan.
“Bu xulosa tushkunlikka tushiradi, lekin, afsuski, bu haqiqat. Ular hammamizdan nafratlanadi! Bu qarorlar zamirida Rossiyaga — ruslarga, uning barcha aholisiga nisbatan nafrat yotadi. Bizning madaniyatimizga qarshi nafrat yotadi”, — degan siyosatchi.